Presidenti Obama paraqet projekt-buxhetin për vitin 2012
Republikanët po e kundërshtojnë propozimin, duke e quajtur barrë të rëndë për ekonominë
Presidenti Obama thotë se duhet të bëhen zgjidhje të dhimbshme për të rregulluar financat e Amerikës. Buxheti i presidentit autorizon shkurtime në shpenzimet e mbrojtjes, ruajtjes së mjedisit dhe shumë projekte të tjera qeveritare. Projekti llogarit në rritje të shpejtë ekonomike gjatë viteve në vijim dhe kufizon zbritjet në taksa për të pasurit por edhe lehtësimet tatimore për korporatat. Në përgjithësi, ulja e deficitit është paraparë të jetë më shumë se 1 trilion gjatë 10 vjetëve. Në të njëjtën kohë, buxheti i propozuar zgjeron fondet për projekte infrastrukturore, nisma për energji të pastër dhe përparësi arsimore. Duke folur në një shkollë fillore në Baltimorë të Merilendit, zoti Obama tha se Amerika duhet të vazhdojë të investojë me shikimin drejt së ardhmes. Republikanët menjëherë e kundërshtuan projekt-buxhetin e presidentit, duke thënë se do t’i shtonte borxhit kombëtar edhe 7 trilion dollarë dhe do ta shtynte Amerikën drejt falementimit financiar. Kongresisti republikan Pol Rajën është kryetari i Komisionit të Dhomës së Përfaqësuesve për Buxhetin. Ligjvënësit republikanë ende nuk kanë hartuar ndonjë alternativë për buxhetin e 2012-ës, por synojnë të presin shpenzimet e tanishme federale dhe premtojnë të vijojnë me shkurtimet derisa të zgjidhen telashet fiskale. thotëpërfaqësuesi Rajën. Presidenti Obama thotë se shkurtimet e thella të shpenzimeve që i përkrahin republikanët do të dëmtonin gjasat e Amerikës për begati në të ardhmen dhe do të detyronin padrejtësisht të varfërit dhe të dobëtit të përballojnë barrën e çrregullimit fiskal ndër vite. Republikanët mbajnë qëndrim se bymimi i qeverisë federale dhe shtimi i vazhdueshëm i borxhit kombëtar do të shkatërrojë vendin, duke dëmtuar të gjithë – të pasur e të varfër. Ekonomistët thonë se asnjëra palë në debatin për buxhet nuk ka përqafuar nevojën e ngutshme për reforma në programet që u mundësojnë të hyra dhe sigurim shëndetësor pensionistëve, kostoja e të cilave pritet të arrijë shuma marramendëse në vitet e ardhshme. Ekspertët shpjegojnë se derisa të mos përmbahen shpenzimet për ato programe, Amerika do të vazhdojë të lëngojë nga shëndeti fiskal e ekonomik. Votimi i parë në Kongres për buxhetin mund të vendoset në rend dite qysh javën e ardhshme, por për një marrëveshje përfundimtare – nëse do të arrihet – ka gjasë të kalojnë muaj të tërë.